एन्फा–सीएफए सहकार्य 
अखिल नेपाल फुटबल संघ (एन्फा) ले चिनियाँ फुटबल संघ (सीएफए) सँग सहकार्य गर्नेबारे नीतिगत सम्झौता गरेको छ । बिहीबार भएको सम्झौतामा एन्फा अध्यक्ष कर्माछिरिङ शेर्पा र सीएफएका कार्यवाहक अध्यक्ष डु झाओकाईले हस्ताक्षर गरे ।
काठमाडौँ — अखिल नेपाल फुटबल संघ (एन्फा) ले चिनियाँ फुटबल संघ (सीएफए) सँग सहकार्य गर्नेबारे नीतिगत सम्झौता गरेको छ । बिहीबार भएको सम्झौतामा एन्फा अध्यक्ष कर्माछिरिङ शेर्पा र सीएफएका कार्यवाहक अध्यक्ष डु झाओकाईले हस्ताक्षर गरे ।‘टिम आदानप्रदान, पूर्वाधार र प्राविधिक सहयोगबारे नीतिगत सम्झौता गरिएको हो,’ एन्फा अध्यक्ष शेर्पाले भने, ‘चार वर्षका लागि सम्झौता गरेका छौं । अर्को बैठकमा कार्यक्रम निश्चित गर्नेछौं ।’ उनले थपे, ‘मैत्रीपूर्ण खेल, नेपाली टिमलाई त्यहाँ (चीन) मा प्रशिक्षण गराउनेबारे सहमति भएको हो ।’एसियाली फुटबल महासंघ (एएफसी) को कतारमा भएको कंग्रेसमा भेटका क्रममा आमन्त्रण गरेपछि सीएफएका कार्यवाहक अध्यक्ष झाओकाईको टोली नेपाल भ्रमणमा आएको उल्लेख गर्दै एन्फा अध्यक्ष शेर्पाले थपे, ‘टिम आदानप्रदान तथा नेपालका आमन्त्रण प्रतियोगितामा चीनको कम्तीमा ‘सी’ डिभिजनका क्लब तथा प्रान्तीय टिमलाई खेल्न पठाउन सीएफए सकारात्मक भएको छ ।’‘बेल्ट एन्ड रोड इनिसिएटिभ (वान बेल्ट वान रोड) को नेपाल रणनीतिक पार्टनर हो । यो हस्ताक्षर त्यसैको एउटा पक्षका रूपमा रहनेछ,’ चिनियाँ सरकारको खेल उपमन्त्रीसमेत रहेका सीएफएका कार्यवाहक अध्यक्ष झाओकाईले भने, ‘राष्ट्रिय टिम, महिला र युवाबीच भोलि गर्न सकिने आधार तय भएको छ । दुई देशबीच टिमको आदानप्रदानले रणननीतिक महत्त्व बोक्नेछ । यस सम्झौताले भोलिको सहयोगको ढोका खोल्नेछ । सुरुआत टिम आदानप्रदानबाट हुनेछ ।’एन्फाको निमन्त्रणमा उपमन्त्री तथा सीएफएका कार्यवाहक अध्यक्ष झाओकाईसहित सीएफएका बोर्ड सदस्य लिन सिहुआ, अन्तर्राष्ट्रिय निर्देशक लुओ झाओ र अन्तर्राष्ट्रिय व्यवस्थापक झु तोङ दुई दिने नेपाल भ्रमणका लागि बिहीबार काठमाडौं आएका थिए ।